b'\n_START_ARTICLE_\nDelfin (ozvezdje)\n_START_SECTION_\nMiti\n_START_PARAGRAPH_\nEden od mitov pripoveduje, da ga je na nebo postavil bog Apolon. Tako je po\xc4\x8dastil tistega Delfina, ki je re\xc5\xa1il \xc5\xbeivljenje Arionu, gr\xc5\xa1kemu glasbeniku. Arion se je po uspe\xc5\xa1ni glasbeni turneji v Italiji z ladjo vra\xc4\x8dal domov v Korint. Mornarji so bili prepri\xc4\x8dani, da si je v Italiji nabral ogromno bogastvo in da ob vrnitvi v domovino pelje vse te dragocenosti s seboj. Zahotelo se jim je njegovega bogastva, zato so se zmenili, da Ariona vr\xc5\xbeejo v morje, bogastvo pa si razdelijo. Ko so ga zgrabili in ga hoteli vre\xc4\x8di \xc4\x8dez krov, jih je Arion poprosil, naj mu dovolijo, da \xc5\xa1e enkrat, zadnji\xc4\x8d, zaigra na svojo harfo in zapoje. Mornarji so usli\xc5\xa1ali njegovo pro\xc5\xa1njo, saj se jim je zazdelo, da jih njegovo igranje in petje ne bo oviralo pri na\xc4\x8drtu, da se ga za vedno znebijo. Arion se je oblekel v svoja najlep\xc5\xa1a obla\xc4\x8dila, od\xc5\xa1el na krmo in zapel svojo zadnjo pesem tako presunljivo lepo in \xc5\xbealostno, da je njegova \xc5\xbealostinka, ki jo je pel prav na \xc4\x8dast boga glase Apolona, tako ganila Apolonovo srce, da je k sebi nemudoma poklical Delfina. Ukazal mu je, naj re\xc5\xa1i Ariona, ko ga bodo mornarji vrgli v morje. Delfin ga je res re\xc5\xa1il. Arion se mu je povzpel na hrbet, ga zajahal in se tako z njegovo pomo\xc4\x8djo varno pripeljal do obale, nato pa po kopnem od\xc5\xa1el do Korinta. V mesto je prispel nekoliko prej, kot je v pristani\xc5\xa1\xc4\x8de priplula ladja. Arion je mornarjem nastavil past ter se skril. Ko je ladja pristala, so ljudje spra\xc5\xa1evali mornarje, \xc4\x8de ni bil tudi Arion njihov potnik. Mornarji so se le sprenevedali. Odgovorili so, da je Arion bil njihov potnik, a je med nevihto padel \xc4\x8dez krov in ga niso mogli re\xc5\xa1iti. Nato pa je Arion stopil pred mornarje in jih soo\xc4\x8dil z njihovo la\xc5\xbejo. Obto\xc5\xbeil jih je poskusa umora in zanje zahteval pravi\xc4\x8dno kazen. Arion je \xc5\xbeelel po\xc4\x8dastiti spomin na Delfina, ki ga je re\xc5\xa1il. Dal je izdelati kipec Delfina in ga postavil v tempelj. Pozneje je bog Apolon vzel ta kipec in ga postavil med zvezde kot ozvezdje, da bi za vse ve\xc4\x8dne \xc4\x8dase spominjalo na delfinovo prijateljstvo in pogum._NEWLINE_Ozvezdje Delfin je znano tudi kot Jobova krsta. Najbr\xc5\xbe zato, ker so njegove \xc5\xa1tiri glavne zvezde postavljene v obliki krste. V Stari Zavezi pi\xc5\xa1e, da je bil Job nenavadno zvest slu\xc5\xbeabnik Jehove. Bil je kar predober \xc4\x8dlovek, da bi ga pokopali na Zemlji, zato je Jehova zahteval, da ga pokopljejo nekje na pol poti med Zemljo in nebom.\n_START_SECTION_\nZvezde\n_START_PARAGRAPH_\nTri najbolj znane zvezde v ozvezdju so Sualocin (\xce\xb1 Del), Rotanev (\xce\xb1 Del) in Deneb Dulfim (\xce\xb5 Del).'